สภานิติบัญญัติแห่งชาติ พิจารณาพระราชกำหนดแก้ไขเพิ่มเติมพระราชบัญญัติป้องกันเเละปราบปรามการค้ามนุษย์ พ.ศ.2551 พ.ศ.2562 และรับทราบรายงาน 26 ฉบับ เช้าวันนี้
การประชุมของสภานิติบัญญัติแห่งชาติ หรือ สนช. เป็นพิเศษ วันนี้ (23 เม.ย.62) ซึ่งใช้สถานที่ประชุมที่สถาบันพระปกเกล้า อาคารรัฐประศาสนภักดี ศูนย์ราชการเฉลิมพระเกียรติ 80 พรรษา ถนนเเจ้งวัฒนะ โดยหลังที่ประชุมรับทราบรายงานจำนวน 26 ฉบับแล้ว จากนั้นได้พิจารณาพระราชกำหนดแก้ไขเพิ่มเติมพระราชบัญญัติป้องกันเเละปราบปรามการค้ามนุษย์ พ.ศ.2551 พ.ศ.2562 ที่คณะคณะรัฐมนตรีเป็นผู้เสนอ         พลตำรวจเอก อดุลย์ แสงสิงแก้ว รัฐมนตรีว่าการกระทรวงแรงงาน ชี้แจงว่า พระราชกำหนดนี้เป็นการแก้ไขเพิ่มเติมพระราชบัญญัติป้องกันและปราบปรามการค้ามนุษย์ เนื่องจากมีความจำเป็นเร่งด่วนที่ไม่อาจหลีกเลี่ยงได้ โดยเป็นการแก้ปัญหาการค้ามนุษย์ เพื่อประโยชน์ในการักษาความมั่นคงของประเทศ และครอบคลุมฐานความผิดเกี่ยวแรงงานหรือบริการ รวมถึงให้การพิจารณาคดีเกี่ยวกับการค้ามนุษย์สอดคล้องกับหลักมนุษยชน ทำให้สามารถดำเนินคดีและลงโทษผู้กระทำความผิดได้อย่างเป็นธรรม สามารถช่วยเหลือผู้เสียหายให้ได้รับการคุ้มครองเยียวยา และแก้ไขปัญหาการค้ามนุษย์ได้อย่างยั่งยืน รวมถึงทำให้ไทยได้รับภาพลักษณ์ที่ดีในการแก้ปัญหาการค้ามนุษย์           ขณะที่สมาชิก สนช. ส่วนใหญ่ อภิปรายสนับสนุนให้มีการแก้ไขพระราชบัญญัติป้องกันและปราบปรามการค้ามนุษย์ที่รัฐบาลเสนอ เพราะเห็นว่าจะทำให้การแก้ปัญหาการค้ามนุษย์ โดยเฉพาะในแรงงานและบริการได้รับการแก้ไขให้หมดไปจากสังคมไทยได้